KIRJALLINEN KYSYMYS E-1765/02 esittäjä(t): Roberta Angelilli (UEN) komissiolle. Painonpudotuksessa käytetyt lisäaineet.



Virallinen lehti nro 277 E , 14/11/2002 s. 0243 - 0244



KIRJALLINEN KYSYMYS E-1765/02 esittäjä(t): Roberta Angelilli (UEN) komissiolle (19. kesäkuuta 2002) Aihe: Painonpudotuksessa käytetyt lisäaineet Painonpudotukseen tarkoitettuja lisäaineita on yhä enemmän saatavilla ja niiden käyttö on lisääntynyt huomattavasti Euroopassa viime vuosina. Ne ovat myös tärkeä tulolähde kyseisiä tuotteita valmistaville yrityksille. Näiden tuotteiden mainonta on usein harhaanjohtavaa ja antaa vain vähän asianmukaista tietoa laihduttamisesta tai harhaanjohtavia tietoja laihtumisvauhdista ja -menetelmistä. On myös syytä ottaa huomioon, että vääränlainen laihduttaminen saattaa usein aiheuttaa vakavia psyykkisiä sairauksia, kuten anoreksiaa ja bulimiaa. Tiedustelisin komissiolta: 1. Onko olemassa näitä lisäaineita koskevia säännöksiä ja tutkimuksia tai tutkitaanko näitä aineita? 2. Mihin toimiin komissio aikoo ryhtyä tällä alalla, jotta sellaisten aineiden lisääntyvä käyttö voidaan estää, joiden turvallisuutta tai tehoa ei ole tieteellisesti todistettu? 3. Mikä on komission yleinen näkemys asiasta? David Byrnen komission puolesta antama vastaus (25. heinäkuuta 2002) 1. Komissio ei ole laatinut erityisiä ohjeita eikä tehnyt selvityksiä tai tutkimuksia näistä tuotteista. 2. Komissio laatii parhaillaan ehdotusta elintarvikkeiden ravitsemuksellisia näkökohtia ja terveysvaikutuksia koskevien väittämien käytön sääntelystä. Tavoitteena on varmistaa, että elintarvikkeiden mahdolliset hyödylliset ravitsemukselliset tai fysiologiset vaikutukset todistetaan tieteellisesti ja että niistä kerrotaan kuluttajalle asianmukaisesti. Ehdotetun lainsäädännön säännöksiä sovelletaan kaikkiin elintarvikkeisiin myös kyseenä oleviin tuotteisiin edellyttäen, että niitä markkinoidaan elintarvikkeina. 3. Komissio on arvoisan parlamentin jäsenen tavoin huolissaan painonpudotuksessa käytettävien valmisteiden määrän kasvusta ja niiden kyseenalaisista markkinointikäytännöistä. Elintarvikkeiden merkintöjä, esillepanoa ja mainontaa koskevassa yhteisössä tämänhetkisessä lainsäädännössä (myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20. maaliskuuta 2000 annettu Euroopan parlamentin ja neuvoston direktiivi 2000/13/EY(1)) todetaan selvästi, että elintarvikkeiden merkinnät ja mainonta eivät saa olla harhaanjohtavia, elintarvikkeisiin ei eritotenkaan saa liittää vaikutuksia tai ominaisuuksia, joita niillä ei ole. Tämän direktiivin säännösten asianmukaisen soveltamisen valvonnasta vastaavat kuitenkin jäsenvaltioiden toimivaltaiset viranomaiset. Lisäksi elintarvikelainsäädännön yleisiä periaatteita koskevassa Euroopan parlamentin ja neuvoston asetuksessa(2) todetaan, että elintarvikealan toimijoiden on varmistettava, että niiden markkinoille tuomat elintarvikkeet ovat turvallisia. (1) EYVL L 13, 26.5.2000. (2) Euroopan parlamentin ja neuvoston asetus (EY) N:o 178/2002, annettu 28. tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä, EYVL L 31, 1.2.2002.